મેન્સીને યાદ આવ્યું, કે પ્લાઝોવમાં હાજરીના સ્થળે હોય ત્યારે ઓલેક અને હેનરીને પોતાની પાસે બોલાવવા માટે એ સીટી વગાડતી હતી. ડબ્બાની નીચે ઉતરીને મેન્સી એવી જ તીણી સીટી વગાડવા લાગી. દૂર ઊભેલો ઓલેક એ સીટી સાંભળી ગયો, અને જવાબમાં એ પણ હાથ હલાવવા લાગ્યો. ઓલેકે પોતાની આંગળી વડે રિચાર્ડનું મોં ઊંચું કર્યું, અને આંગળી ચીંધીને દૂર તેની માતા ઊભી હતી એ દિશામાં ટ્રેનના પૈડાં વચ્ચે નિર્દેશ કર્યો. ઓલેકે ખૂબ જોર-જોરથી હાથ હલાવ્યા પછી પોતાનો હાથ ઊંચો કરીને પોતાની બાંય ઉપર ચડાવી, અને બાવડા પર ફૂલેલી નસ જેવી નીશાની બતાવી. તેમને જોઈને સ્ત્રીઓએ પણ પોતાના હાથ હલાવીને હકાર સાથે ખુશી વ્યક્ત કરી. નાનકડા રિચાર્ડે પણ હાથ ઊંચો કરીને પોતાનું ટેટ્ટૂ બતાવીને બધાને ખુશ કરી દીધા. “જુઓ!” બાંય ચડાવેલા હાથ બતાવીને બાળકો કહી રહ્યા હતાં, “અમને જીવતદાન મળી ગયું છે.”